Diari Oficial de la Generalitat Valenciana


Sumari del DOGV 6532, del 31-05-2011 (2011/6194)

RESOLUCIÓ de 26 de maig de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del Conveni de col·laboració entre la Generalitat, la Universitat Jaume I de Castelló i la Fiscalia Provincial de Castelló, per a la posada en marxa d'un programa de mediación en matèria d'intervenció socioeducativa i execució de mesures de medi obert amb menors infractors.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6532

Data del DOGV
:   31-05-2011

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2011/6194


Data del document
:   26-05-2011

Organisme emissor
:   Conselleria d'Indústria, Comerç i Innovació

Tipus de document
:   Resolució

RESOLUCIÓ de 26 de maig de 2011, de la directora general del Secretariat del Consell, de la Conselleria d'Indústria, Comerç i Innovació, per la qual es disposa la publicació del Conveni de col·laboració entre la Generalitat, la Universitat Jaume I de Castelló i la Fiscalia Provincial de Castelló, per a la posada en marxa d'un programa de mediación en matèria d'intervenció socioeducativa i execució de mesures de medi obert amb menors infractors.  
  
 [2011/6194]  
La Generalitat, la Universitat Jaume I de Castelló i la Fiscalia Provincial de Castelló han subscrit, després de la tramitació prèvia reglamentària, el 14 de febrer de 2011, el conveni de col·laboració per a la posada en marxa d'un programa de mediación en matèria d'intervenció socioeducativa i execució de mesures de medi obert, amb menors infractors.  
En compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 0525/2011, i que figura com a annex d'esta resolució.  
  
València, 26 de maig de 2011.- La directora general del Secretariat del Consell: Mª Teresa Lleó Alonso.  
  
  
Conveni de col·laboració entre la Generalitat, la Universitat Jaume I de Castelló i la Fiscalia Provincial de Castelló per a la posada en marxa d'un programa de mediació en matèria d'intervenció sòcio-educativa i execució de mesures de medi obert amb menors infractors  
  
  
Castelló de la Plana, 14 de febrer de 2011  
  
Reunits  
  
D'una banda, Rafael Blasco Castany, conseller de Solidaritat i Ciutadania, qui actua per delegació de competències concedida mitjançant la Resolució de 30 de juliol de 2010 de la consellera de Justícia i Administracions Públiques, en nom i representació de la Generalitat, de conformitat amb els articles 17.f) i 28 g) de la Llei 5/1983, de 30 de desembre, del Consell. Autoritzat per a la subscripció del present conveni per acord del Consell de data 10 de setembre de 2010.   
De l'altra, Vicent Climent Jordà, rector de la Universitat Jaume I de Castelló, en nom seu i representació, d'acord amb el que disposa l'article 70, t), dels seus estatuts, aprovats per Decret 116/2010, de 27 d'agost, del Consell de la Generalitat (DOCV núm. 6344, de 31.08.2010).  
  
I, de l'altra, en representació de la fiscalia, Ricard Cabedo Nebot, fiscal superior de la Comunitat Valenciana, segons nomenament efectuat pel Reial Decret 504/ 2010, de 30 d'abril (BOE núm. 106, d'01.05.2010), i Francisco Javier Carceller Fabregat, fiscal en cap de la Fiscalia Provincial de Castelló, segons nomenament efectuat per Reial Decret 985/2007, de 13 de juliol (BOE núm. 169, de 14.07.2007).  
  
Totes les parts es reconeixen mútuament la necessària capacitat jurídica i d'obrar per a este atorgament en les representacions que ostenten i acrediten.  
  
Manifesten  
  
Primer  
Que la Conselleria de Justícia i Administracions Públiques és el departament del Consell al qual li correspon exercir les atribucions sobre el menor infractor derivades de l'aplicació de la Llei Orgànica 5/2000, de 12 de gener, reguladora de la Responsabilitat Penal dels Menors.  
  
  
Segon  
Que la Universitat Jaume I de Castelló és un centre d'ensenyament superior i d'investigació que valora l'educació com a participació en la transformació econòmica i cultural del conjunt de la societat i incorpora a les seues activitats, com a instruments d'acció positiva, la millora contínua de la qualitat en tots els seus servicis, el compromís social, el principi de solidaritat, el respecte a la diversitat, la igualtat entre els hòmens i les dones, la millora i protecció del medi ambient i el treball per la pau.  
  
Tercer  
Que correspon al Ministeri Fiscal la defensa dels drets que als menors reconeixen les lleis, així com la vigilància de les actuacions que hagen d'efectuar-se en el seu interés i l'observança de les garanties del procediment previst en la Llei Orgànica 5/2000.  
  
Quart  
Que en el context d'esta Llei té un particular interés la reparació del dany causat i la conciliació amb la víctima, com a situacions que, a fi del principi d'intervenció mínima, i amb el concurs mediador de l'Equip Tècnic poden donar lloc a la no incoació o sobreseïment de l'expedient, o a la finalització del compliment de la mesura imposada.  
  
A este fi, l'article 8.7 del seu Reglament, aprovat per Reial Decret 1774/2004, de 30 de juliol, preveu que les entitats públiques podran posar a disposició del Ministeri Fiscal i els Jutjats de Menors els programes necessaris per a realitzar les funcions de mediació.   
  
  
Cinqué  
Que la Llei Orgànica 5/2000 contempla la possibilitat d'acordar la suspensió de l'execució de la resolució sota certes condicions, entre les quals es contempla, si el jutge així ho establix, l'obligació de realitzar l'activitat sòcio-educativa recomanada per l'Equip Tècnic o l'entitat pública de protecció o reforma de menors, inclús amb compromís de participació dels pares, tutors o curadors del menor.  
L'article 8.1 del Reglament atribuïx a les comunitats autònomes la competència en l'execució d'esta activitat.  
  
Sisé  
Que els equips tècnics de la Conselleria de Justícia i Administracions Públiques adscrits a les Fiscalies i als Jutjats de Menors, compostos per psicòlegs, educadors i treballadors socials, tenen la funció d'assistir tècnicament, en les matèries pròpies de la seua disciplina professional, als jutges de Menors i al Ministeri Fiscal, i poden informar sobre la possibilitat que el menor efectue una activitat reparadora o de conciliació amb la víctima, o proposar una concreta intervenció sòcio-educativa.   
  
Correspon també a estos equips tècnics realitzar les funcions de mediació entre el menor i la víctima o perjudicat, i informar al Ministeri Fiscal dels compromisos adquirits i del seu grau de compliment.  
  
  
Seté  
La Llei Orgànica 5/2000 preveu la possibilitat d'imposar als menors infractors una sèrie de mesures que s'han anomenat De medi obert, perquè la seua execució no requerix l'ingrés dels menors en centres de reeducació, la qual cosa permet dur a terme totes les actuacions incloses en el projecte individualitzat d'execució en el seu propi entorn sòcio-familiar, i fer ús dels recursos normalitzats de l'àmbit comunitari.   
  
Dues d'estes mesures, les prestacions en benefici de la comunitat i la realització de tasques socioeducatives, tenen un caràcter eminentment restauratiu. La primera d'elles consistix en la realització d'activitats no retribuïdes d'interés social o en benefici de persones en situació de precarietat. La segona consistix a dur a terme activitats específiques de contingut educatiu encaminades a facilitar el desplegament de la competència social.  
La Conselleria de Justícia i Administracions Públiques compta amb la col·laboració de diferents entitats locals i privades sense ànim de lucre per a l'execució de totes les mesures judicials De medi obert, incloses les prestacions en benefici de la comunitat i la realització de tasques sòcio-educatives.  
  
Vuité  
Que la Universitat Jaume I disposa d'un Laboratori de Família, vinculat al Màster Universitari d'Intervenció i Mediació Familiar, centre dedicat a l'estudi de la Família i dels Menors que té com a objectiu fonamental crear espais professionals, de reflexió pràctica i d'investigació, focalitzats en la millora de la pròpia pràctica i en l'aplicació dels resultats de la investigació, a distints escenaris socials en què es requerix una resposta, innovació i/o ajuda per a millorar i potenciar els contextos sòcio-familiars i educatius en l'àmbit de la intervenció social.  
  
Que la Universitat Jaume I, a través del Laboratori de Família, d'acord amb els seus principis i les seues funcions i professionals amb formació especialitzada en procediments de mediació, conciliació, reparació i intervencions sòcio-educatives, supervisats per experts en mediació familiar i penal juvenil.  
Que el Laboratori de Família està interessat en la generació de coneixement i en la millora de les mesures desenrotllades a l'empara de la Llei Orgànica 5/2000.   
  
Nové  
Per tot el susdit, les parts decidixen concretar la seua col·laboració per a la posada en marxa del present acord, amb la finalitat de fer efectives les previsions de la Llei Orgànica 5/2000, respecte a la mediació, conciliació amb la víctima o perjudicat, la reparació del dany, la realització d'activitats i tasques sòcio-educatives i les prestacions en benefici de la comunitat, ja es tracte de mesures judicials o alternatives a la judicialització, impulsant la realització d'estudis d'investigació en el camp a què es referix el conveni.  
En conseqüència, havent arribat les parts al seu complet i total acord, decidixen formalitzar el present Conveni de col·laboració d'acord amb les següents  
  
Clàusules  
  
Primera. Objecte  
L'objecte del present conveni és assentar les bases de col·laboració entre la Conselleria de Justícia i Administracions Públiques, la Universitat Jaume I de Castelló i la Fiscalia Provincial de Castelló per a fer possible el compliment efectiu de les disposicions de la Llei Orgànica 5/2000, de 12 de gener, reguladora de la Responsabilitat Penal dels Menors, relatives a la mediació, conciliació amb la víctima o perjudicat, la reparació del dany, la realització d'activitats i tasques sòocio-educatives i les prestacions en benefici de la comunitat.  
  
  
Segona. Obligacions de les parts  
a) Obligacions de la Universitat Jaume I de Castelló  
La Universitat Jaume I de Castelló, a través del Laboratori de Família, vinculat al seu màster universitari en Intervenció i Mediació Familiar, i en funció de la seua disponibilitat real i efectiva de mitjans personals i materials, es compromet a:  
- Proporcionar el personal adequat per a col·laborar en la busca d'una solució extrajudicial en els casos derivats per l'Equip Tècnic de la Conselleria de Justícia i Administracions Públiques adscrit a la Fiscalia i els jutjats de Menors de Castelló.  
- Seleccionar conjuntament amb la Unitat de Mesures Judicials de la Direcció Territorial de Justícia de Castelló i amb el tècnic responsable de l'execució de cada mesura el recurs més adequat per a la realització de les tasques sòcio-educatives i les prestacions en benefici de la comunitat, i comunicar al tècnic responsable del cas qualsevol incidència que es produïsca, així com la seua finalització i adequat compliment.   
  
- Impulsar i desplegar les activitats d'investigació en el context de la mediació, conciliació, reparació i intervencions socioeducatives a partir de les problemàtiques i necessitats detectades en el camp a què es referix este conveni.   
La col·laboració de la Universitat Jaume I de Castelló en el desplegament del present conveni pot fer-se extensiva en el futur a altres òrgans o servicis.  
b) Obligacions conjuntes de la Conselleria de Justícia i Administracions Públiques i la Fiscalia Provincial de Castelló  
Correspon a l'Equip Tècnic de la Conselleria de Justícia i Administracions Públiques adscrit a la Fiscalia i els jutjats de Menors de Castelló:   
- Valorar les circumstàncies personals del menor i la possibilitat de dur a terme una solució extrajudicial del cas, d'acord amb el procediment previst en l'article 5 del Reglament de la Llei Orgànica 5/2000.  
  
- Realitzar les funcions de mediació entre el menor i la víctima o perjudicat, en aquells casos en què siga possible i convenient la conciliació o reparació directa o social del dany causat.  
- Seleccionar, conjuntament amb el personal del Laboratori de Família de la Universitat Jaume I de Castelló, una activitat que permeta una solució extrajudicial del cas, i elaborar el seu projecte sòcio-educatiu, en el qual es farà constar la seua naturalesa i objectius, el seu calendari de realització i els noms del tècnic responsable i de la persona designada per la Universitat Jaume I de Castelló.   
- Dur a terme el seguiment de l'activitat per mitjà d'una comunicació directa i periòdica entre ambdues entitats.  
- Notificar al menor i a la seua família la suspensió de l'activitat, si fa el cas, i informar al Ministeri Fiscal els motius pels quals no han pogut dur-se a terme els compromisos aconseguits, a l'efecte del que disposen els articles 19.4 i 5 de la Llei Orgànica 5/2000.  
  
c) Obligacions de la Conselleria de Justícia i Administracions Públiques  
1. Correspon a la Direcció Territorial de Justícia i Administracions Públiques de Castelló  
- Designar el tècnic responsable de l'execució de les mesures de realització de tasques sòcio-educatives i prestacions en benefici de la comunitat, i de l'elaboració del seu programa individualitzat d'execució.  
- Valorar i seleccionar junt amb el tècnic designat alguna activitat organitzada per la Universitat Jaume I de Castelló en el programa individualitzat d'execució.   
- Dur a terme el seguiment de l'execució d'estes mesures a través del professional designat i comunicar les incidències que puguen sorgir al jutge de Menors i al Ministeri Fiscal.   
- Elaborar i tramitar a través del professional designat tots els informes previstos en l'article 13 del Reglament de la Llei Orgànica 5/2000.   
- Facilitar la realització de pràctiques, degudament tutoritzades, a alumnes de la Universitat Jaume I de Castelló que es troben realitzant estudis relacionats amb el programa objecte d'este conveni.   
- Facilitar l'accés d'investigadors acreditats des del màster universitari de Mediació i Intervenció familiar per a la realització d'estudis d'investigació de caràcter cientificotècnic, prèviament planificats i acceptats per l'organisme i/o departament competent de la Direcció Territorial de Justícia de Castelló, a fi de millorar i desplegar propostes cientifico-tècniques en l'àmbit a què es referix el present conveni.  
  
2. La Conselleria de Justícia i Administracions Públiques es compromet a mantindre les pòlisses de Responsabilitat Civil i d'Accidents ja subscrites per als menors susceptibles de participar en les activitats incloses en l'àmbit d'aplicació d'este conveni. Les dites pòlisses contemplen un assegurança de responsabilitat civil i un altre d'accidents pels actes dels menors derivats a esta conselleria pels òrgans corresponents de l'administració de Justícia, en aplicació de la Llei Orgànica 5/2000, de 12 de gener, reguladora de la responsabilitat penal dels menors.  
  
Tercera. Publicitat  
Totes les activitats incloses en l'àmbit d'aplicació del present conveni que siguen objecte de divulgació, difusió o publicació hauran de fer constar de forma expressa que es realitzen en virtut d'un conveni subscrit per la Universitat Jaume I de Castelló, la Fiscalia Provincial de Castelló (Secció de Menors) i la Generalitat.  
  
Quarta  
La Universitat Jaume I de Castelló es compromet a tractar les dades de caràcter personal a les quals poguera tindre accés a través del present conveni de conformitat amb el que disposa la Llei 15/1999, de 13 de desembre, de Protecció de Dades de Caràcter Personal, i el RD 994/1999, d'11 de juny, pel qual s'aprova el Reglament de Mesures de Seguretat dels Fitxers Automatitzats que continguen dades de caràcter personal.  
El Laboratori de Família tractarà les dades personals a què tinga accés en virtut del present conveni d'acord amb les finalitats i usos previstos, a la legislació vigent en matèria de protecció de dades de caràcter personal i a les instruccions de la Direcció Territorial de Justícia de Castelló, responsable del fitxer, garantint la privacitat dels menors. La Universitat Jaume I s'obliga, així mateix, a no comunicar els fitxers automatitzats de dades de caràcter personal, ni cap dada procedent d'aquells, ni tan sols per a la seua conservació, a altres persones diferents de les que són part en el conveni, llevat que siga requerit per a això per una autoritat competent o pel propi titular en l'exercici dels seus drets d'accés, rectificació i cancel·lació d'acord amb la normativa vigent.  
La Universitat Jaume I mantindrà la més estricta confidencialitat i compliment del deure de secret respecte als assumptes i dades de caràcter personal a què poguera tindre accés, tant durant la vigència d'este conveni com després de l'acabament.   
  
Cinquena. Comissió mixta paritària  
1. Per al seguiment del present conveni es constituirà una comissió mixta que estarà integrada, com a màxim, per dos representants de la Universitat Jaume I de Castelló, dos de la Fiscalia Provincial de Castelló i altres dos de la Direcció Territorial de Justícia i Administracions Públiques de Castelló, els quals actuaran com a president i secretari de la comissió, que tindrà les funcions següents:  
a) Assenyalar les actuacions concretes a realitzar per a fer efectives les previsions del conveni.  
b) Dur a terme el seguiment del grau de compliment d'estes previsions i dels criteris fixats per la comissió.  
c) Estudiar qualsevol assumpte relatiu a l'àmbit d'aplicació del present conveni que les parts consideren d'interés.  
d) Realitzar una avaluació anual de les actuacions practicades i els resultats obtinguts.  
e) Arreplegar, avaluar i donar la deguda resposta a les incidències, suggeriments o reclamacions dels usuaris del servici.  
2. La comissió es reunirà amb la periodicitat que es determine en el moment de la seua constitució, que tindrà lloc dins dels dos mesos següents a la firma del present conveni, i sempre que ho sol·licite una de les parts.  
  
Sisena. Vigència del conveni  
El conveni tindrà un termini de vigència de dos anys des del moment de la firma, i podrà ser prorrogat expressament pel mateix període de temps per acord de les parts.  
Constituirà motiu de resolució del present conveni l'incompliment de qualsevol de les seues clàusules, l'acord de la seua extinció per les parts, la denúncia unilateral expressa i per escrit de qualsevol d'elles amb un preavís d'un mes o la concurrència de qualsevol altra causa prevista en la legislació vigent.  
Sota els termes referenciats i en prova de conformitat, subscriuen les parts el present conveni, per sextuplicat exemplar, en el lloc i la data indicats en l'encapçalament.   
  
El conseller de Solidaritat i Ciutadania: Rafael Blasco Castany, p. d. (R 30.07.2010, de la consellera de Justícia i Administracions Públiques).  
  
El rector de la Universitat Jaume I de Castelló: Vicent Climent Jordà.  
  
El fiscal superior de la Fiscalia de la Comunitat Valenciana: Ricard Cabedo Nebot.  
  
El fiscal en cap de la Fiscalia Provincial de Castelló: Francisco Javier Carceller Fabregat.